Il-Kunsill adotta konklużjonijiet dwar it-tisħiħ tal-protezzjoni tal-introjtu minimu fl-UE bil-għan li jiġu miġġielda l-faqar u l-esklużjoni soċjali matul u wara l-pandemija tal-COVID-19. Il-Kunsill jagħraf li l-iskemi tal-introjtu minimu jikkontribwixxu għall-protezzjoni soċjali tal-gruppi l-aktar żvantaġġati fis-soċjetà, inkluż in-nies li ntlaqtu l-aktar mill-kriżi tal-COVID-19. Għandhom ukoll effett stabbilizzanti fuq l-ekonomija kollha kemm hi. Il-Kunsill jirrikonoxxi wkoll li skemi bħal dawn jgħinu l-inklużjoni tan-nies fl-impjiegi u fis-soċjetà. Il-konklużjonijiet jistiednu lill-istati membri u lill-Kummissjoni biex jaħdmu flimkien biex jimplimentaw il-Pilastru Ewropew tad-Drittijiet Soċjali li jenfasizza l-prinċipju li kull min m'għandux biżżejjed riżorsi għandu d-dritt għal benefiċċji tal-introjtu minimu adegwati li jiżguraw id-dinjità fl-istadji kollha tal-ħajja. Waqt li jqis il-fatt li huwa f'idejn l-istati membri li jfasslu l-politiki tagħhom tal-protezzjoni soċjali, il-Kunsill jistedinhom jagħmlu kull sforz biex jiżguraw li l-iskemi nazzjonali tagħhom jissodisfaw ir-rakkomandazzjonijiet tal-UE u tal-Organizzazzjoni Internazzjonali tax-Xogħol u jiffunzjonaw b'mod xieraq biex jiġġieldu l-konsegwenzi negattivi tal-kriżi tal-COVID-19. Il-Kummissjoni hija mitluba tagħti bidu għal aġġornament tal-qafas tal-Unjoni biex tappoġġa u tikkomplementa b'mod effettiv il-politiki tal-istati membri dwar il-protezzjoni nazzjonali tal-introjtu minimu. Il-konklużjonijiet jistiednu wkoll lill-istati membri u lill-Kummissjoni, skont il-kompetenzi tagħhom u skont il-mudelli nazzjonali tas-swieq tax-xogħol, biex jindirizzaw il-lakuni fil-protezzjoni tal-introjtu minimu u biex jużaw bl-aħjar mod possibbli l-appoġġ mill-fondi tal-UE, bħall-Fond Soċjali Ewropew Plus u l-istrument għall-irkupru Next Generation EU. Il-konklużjonijiet ġew adottati bi proċedura bil-miktub. It-test sħiħ tal-konklużjonijiet (11721/20) Din ir-riżorsa bħalissa hi disponibbli biss bil-lingwa jew il-lingwi li ġejjin: It-tifqigħa tal-COVID-19 (informazzjoni ġenerali)